Diari Oficial de la Generalitat Valenciana


Sumari del DOGV 7369, del 26-09-2014 (2014/8654)

ORDE 18/2014, de 17 de setembre, de la Conselleria de Benestar Social, per la qual convoca el Premi 25 de Novembre als estudis i treballs d'investigació en matèria d'eradicació de la violència sobre la dona, i n'aprova les bases.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7369

Data del DOGV
:   26-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8654


Data del document
:   17-09-2014

Organisme emissor
:   Conselleria de Benestar Social

Tipus de document
:   Ordre

Descriptors 

:   * distinció honorífica

ORDE 18/2014, de 17 de setembre, de la Conselleria de Benestar Social, per la qual convoca el Premi 25 de Novembre als estudis i treballs d'investigació en matèria d'eradicació de la violència sobre la dona, i n'aprova les bases. [2014/8654]  
PREÀMBUL  
  
La Llei 7/2012, de 23 de novembre, de la Generalitat, Integral contra la Violència sobre la Dona en l'Àmbit de la Comunitat Valenciana, destaca en l'article 36 la importància de la investigació, tant en el coneixement de la realitat actual d'este fenomen, en els factors socioculturals que el sustenten, en les seues conseqüències, com en la seua anàlisi per al posterior establiment d'estratègies que resulten idònies per a la seua prevenció i la millora en l'atenció integral a la víctima.  
La Conselleria de Benestar Social, com el departament a què correspon exercir les competències en matèria de prevenció de la violència sobre la dona i d'atenció a les dones víctimes, considera convenient distingir i difondre els estudis i treballs d'investigació relacionats amb la violència sobre la dona que permeten la detecció i el coneixement de noves situacions i necessitats.  
Per tot això, i fent ús de les facultats que em conferixen l'article 28 de la Llei del Consell 5/1983, de 30 de desembre, del Consell, i el Decret 9/2014, de 10 de gener, del Consell, que aprova el Reglament Orgànic i Funcional de la Conselleria de Benestar Social,  
  
  
ORDENE  
  
Article 1. Objecte  
És objecte d'esta convocatòria regular el premi de la Conselleria de Benestar Social 25 de Novembre, a fi de reconéixer, premiar i difondre els estudis i treballs d'investigació inèdits realitzats en matèria d'eradicació de la violència sobre la dona i convocar el concurs públic per a la seua concessió en el 2014.  
Les bases per les quals es regirà la convocatòria figuren com a annex d'esta orde.  
  
Article 2. Modalitats  
a) S'establix un únic premi, consistent en la publicació per part de la Conselleria de Benestar Social de l'estudi o treball d'investigació premiat, amb l'esment del seu origen i la seua condició de treball premiat en la convocatòria.  
b) S'atorgaran, per unanimitat del jurat, dos mencions honorífiques als estudis i treballs que el jurat considere oportú.  
  
DISPOSICIONS FINALS  
  
Primera. Autorització  
S'autoritza la Secretaria Autonòmica de Servicis Socials i Solidaritat, la Subsecretaria de la Conselleria de Benestar Social i la Direcció General de Família i Dona perquè, en l'àmbit de les seues competències, adopten les mesures oportunes per al desplegament i l'aplicació d'esta orde.  
  
Segona. Vigència  
Esta orde entra en vigor l'endemà de ser publicada en el Diari Oficial de la Comunitat Valenciana.  
  
Tercera. Recursos  
Contra les bases d'esta convocatòria, que posa fi a la via administrativa, s'hi pot interposar potestativament un recurs de reposició davant del mateix òrgan que l'ha dictat, en el termini d'un mes comptador des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa. A més, s'hi pot interposar qualsevol altre que s'estime procedent.  
  
  
València, 17 de setembre de 2014  
  
La consellera de Benestar Social,  
ASUNCIÓN SÁNCHEZ ZAPLANA  
  
  
ANNEX  
Bases  
  
Primera. Objecte  
És objecte d'esta orde la convocatòria d'un concurs públic per a la concessió del Premi 25 de Novembre en 2014, als estudis i treballs d'investigació inèdits en matèria d'eradicació de la violència sobre la dona.  
  
  
Segona. Participants  
Poden concursar al premi les persones o entitats que hagen realitzat estudis i treballs d'investigació de forma individual o col·lectivament, en qualsevol disciplina acadèmica, sobre els temes relacionats amb el fenomen de la violència sobre la dona, els factors socioculturals que el sustenten, així com les seues conseqüències, l'anàlisi d'estratègies que resulten idònies tant per a la seua prevenció com eradicació.  
  
  
Tercera. Requisits dels treballs d'investigació científica  
a) Els estudis i treballs d'investigació hauran de ser inèdits.  
b) Els estudis i treballs d'investigació poden ser en qualsevol de les llengües oficials de la Comunitat Valenciana.  
c) La temàtica s'ha de referir als aspectes arreplegats en l'article 36 de la Llei 7/2012, de 23 de novembre, de la Generalitat, Integral contra la Violència sobre la Dona en l'Àmbit de la Comunitat Valenciana.  
  
d) No es tindran en consideració els estudis i treballs ja premiats  
  
  
Quarta. Documentació  
S'ha d'adjuntar a la sol·licitud la documentació següent:  
- Currículum de l'autor o autors del treball o estudi d'investigació.  
  
- Breu resum que expose l'objectiu del treball, metodologia, marc teòric i conclusions.  
- Els treballs es presentaran en quíntuple exemplar, en paper de grandària DIN A4, a espai i mig, per una sola cara i amb una extensió mínima de 100 fulls en Word, amb lletra de mida 12, tipus Calibri, i marges de 3 centímetres.  
- Un USB que continga la documentació.  
  
Quinta. Termini de sol·licitud  
1. El termini de presentació de sol·licituds s'inicia l'endemà de la publicació d'esta convocatòria en el Diari Oficial de la Comunitat Valenciana, i finalitza el 24 d'octubre de 2014, inclusivament.  
2. La documentació, que s'ha d'adreçar a la Direcció General de Família i Dona, amb la indicació «Premi 25 de Novembre», es pot presentar davant de la Direcció General de Família i Dona, o en qualsevol dels llocs que, amb caràcter general, reconeix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
La presentació de les sol·licituds en les oficines de Correus s'ha d'ajustar als requisits que establix l'article 31 del Reial Decret 1829/1999, de 3 de desembre, que aprova el reglament que regula la prestació de servicis postals.  
  
Sexta. Jurat  
1. Es constituirà un jurat, que avaluarà les sol·licituds i emetrà un veredicte no vinculant que elevarà a la persona titular de la Conselleria de Benestar Social, perquè resolga com siga procedent. El jurat podrà proposar que es deixe desert el premi.  
2. El jurat estarà compost per persones de la Comunitat Valenciana que tinguen rellevància quant als seus coneixements o la seua acreditada trajectòria professional en l'eradicació de la violència sobre la dona. Tindrà la distribució següent:  
- Presidència: la persona titular de la Direcció General de Família i Dona.  
- Vocals: tres vocals, designats per la persona titular de la Conselleria de Benestar Social, entre persones destacades pels seus coneixements o la seua acreditada trajectòria professional en l'eradicació de la violència sobre la dona.  
- Secretaria: un funcionari de la Direcció General de Família i Dona, amb veu però sense vot.  
3. Per a un millor funcionament, el jurat podrà comptar amb la col·laboració del personal tècnic especialitzat que considere necessari.  
4. És competència del jurat la interpretació i aplicació de les bases de la convocatòria. Pot excloure'n les candidatures el contingut o la presentació de les quals no s'ajuste a les condicions previstes en la convocatòria.  
  
Sèptima. Avaluació de les sol·licituds  
Per a avaluar les sol·licituds presentades, el jurat tindrà en compte la qualitat científica, les contribucions de coneixement de noves situacions i necessitats i les aportacions estratègiques.  
  
Octava. Resolució del concurs  
1. La resolució del premi i les mencions honorífiques l'efectuarà la persona titular de la Conselleria de Benestar Social, després del veredicte no vinculant del jurat, una vegada examinades les sol·licituds presentades. No pot recaure en la mateixa persona el premi i una menció honorífica.  
2. El termini màxim per a resoldre serà de tres mesos comptats a partir de l'endemà del final del termini de presentació de sol·licituds. En els supòsits en què no es produïsca cap resolució expressa, s'entendrà que les sol·licituds han sigut desestimades, segons que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
Novena. Premis  
1. Es concedirà un premi que serà objecte de publicació i dos mencions honorífiques.  
2. L'entrega del premi podrà realitzar-se en un acte públic que organitzarà la Direcció General de Família i Dona, amb presència del jurat i les persones guardonades o els seus representants.  
  
Deu. Acceptació de les bases  
La participació en el concurs suposa la plena acceptació de les bases de la convocatòria.